หุ้นไทยปิดพุ่งไม่หยุด
ตลาดหุ้นไทย ปิดพุ่ง 2.05% วอลุ่มกระฉูด Fund Flow ไหลเข้า-การเมืองเบาลง-ส่งออกดี
19 มี.ค. 2553

ตลาดหุ้นไทย ปิดพุ่ง 2.05% วอลุ่มกระฉูด Fund Flow ไหลเข้า-การเมืองเบาลง-ส่งออกดี
นักวิเคราะห์ฯเผยตลาดหุ้นไทยวันนี้วอลุ่มคึกคัก-ดัชนีปรับตัวขึ้นมาแรงกว่าตลาดภูมิภาคที่ส่วนใหญ่บวกเล็กน้อย รับ Fund Flow ไหลเข้าอย่างต่อเนื่อง-ปัจจัยการเมืองเริ่มบรรเทา-ตัวเลขส่งออกของไทยดี อัตราดอกเบี้ยอยู่ในทิศทางปรับขึ้นทำให้ภาพของกลุ่มแบงก์ดูดี ซึ่งวันนี้หุ้นกลุ่มแบงก์ขึ้นนำตลาดฯด้วย สัปดาห์หน้าตลาดฯยังมีลุ้นขึ้นต่อ แต่ควรเกาะติดแรงซื้อต่างชาติประกอบด้วย พร้อมให้แนวรับ 770,760 แนวต้าน 780, 800 จุด
ตลาดหลักทรัพย์ปิดตลาดช่วงบ่ายวันนี้ที่ระดับ 774.59 จุด เพิ่มขึ้น 15.57 จุด(+2.05%) มูลค่าการซื้อขาย 33,988.78 ล้านบาท
การซื้อขายหุ้นวันนี้ ดัชนีหุ้นไทยแกว่งตัวในแดนบวกตลอดทั้งวัน โดยขยับขึ้นแตะจุดสูงสุดของวันที่ระดับ 776.42 จุด ส่วนดัชนีจุดต่ำสุดของวันอยู่ที่ 762.79 จุด
ส่วนหลักทรัพย์เปลี่ยนแปลงวันนี้ เพิ่มขึ้น 275 หลักทรัพย์ ลดลง 77 หลักทรัพย์ และไม่เปลี่ยนแปลง 124 หลักทรัพย์
นายมงคล พ่วงเภตรา ผู้อำนวยการฝ่ายวิเคราะห์หลักทรัพย์ บล.คันทรี่ กรุ๊ป กล่าวว่า ตลาดหุ้นไทยวันนี้ปรับตัวขึ้น ในทิศทางที่ดีกว่าตลาดหุ้นอื่นในแถบภูมิภาคเอเชียที่ส่วนใหญ่จะบวกเล็กน้อย เนื่องจาก Fund Flow ไหลเข้าอย่างต่อเนื่อง และปัจจัยการเมืองซึ่งเป็นปัจจัยหลักตอนนี้ก็เริ่มบรรเทาไปแล้ว ทำให้ตลาดบ้านเราขึ้นมาแรงกว่าตลาดอื่นในภูมิภาค
นอกจากนี้ ตัวเลขการส่งออกของไทยล่าสุดก็ออกมาดี ถือว่าแข็งแกร่งมาก และอัตราดอกเบี้ยก็อยู่ในทิศทางที่จะปรับตัวขึ้นได้อีก ภาพของกลุ่มแบงก์จึงดูดี และวันนี้หุ้นในกลุ่มแบงก์ก็ขึ้นนำตลาดฯด้วย
"เท่าที่ดูการเทรดหุ้นเป็นลักษณะของการสลับกลุ่มเล่นไป-มา ตรงนี้ทำให้บอกได้เลยว่าการขยับตัวขึ้นของตลาดฯ สามารถเป็นไปได้ยาว ดูจากที่เล่นกลุ่มพลังงาน แล้วย้ายไปเล่นกลุ่มแบงก์ แล้วย้ายออกจากแบงก์ ไปเล่นกลุ่มอื่น และวันนี้ก็กลับมาเล่นแบงก์อีก ต่อไปอาจจะไปเล่นพลังงานอีกก็ได้ ซึ่งหากเป็นลักษณะนี้หุ้นจะไปได้ดี ถือว่าเป็นเรื่องที่ดี"นายมงคล กล่าว
แนวโน้มการลงทุนในสัปดาห์หน้า นายมงคล กล่าวว่า ตลาดฯยังมีโอกาสที่จะปรับตัวขึ้นต่อไปได้ แต่ควรจะเกาะติดแรงซื้อของนักลงทุนต่างชาติประกอบด้วย พร้อมให้แนวรับ 770,760 จุด แนวต้าน 780, 800 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่          TCAP   มูลค่าการซื้อขาย 2,460.79 ล้านบาท ปิดที่  24.80 บาท เพิ่มขึ้น  1.00 บาท          KBANK  มูลค่าการซื้อขาย 1,885.54 ล้านบาท ปิดที่  96.00 บาท เพิ่มขึ้น  4.75 บาท            PTT    มูลค่าการซื้อขาย 1,749.96 ล้านบาท ปิดที่ 251.00 บาท เพิ่มขึ้น  4.00 บาท                            SCB    มูลค่าการซื้อขาย 1,673.94 ล้านบาท ปิดที่  93.00 บาท เพิ่มขึ้น  4.25 บาท          CPF    มูลค่าการซื้อขาย 1,560.26 ล้านบาท ปิดที่  14.00 บาท เพิ่มขึ้น  1.00 บาท